Tomas Walsh

Tomas Walsh (født 1. mars 1992 i Timaru) er en newzealandsk kulestøter. Han har gullmedalje fra VM i friidrett innendørs 2016 som beste individuelle resultat, og innehar områderekorden for Australia og Oseania både innendørs og utendørs.


== Idrettskarriere ==
Walsh debuterte internasjonalt i ungdoms-VM i friidrett 2009, 17 år gammel. der han kom på sjetteplass i kulestøt. Han satte personlig rekord med 5 kg kule, med 19,60 meter. Han deltok også i diskos, kom på 17.-plass i kvalifiseringsrunden med 48,83 meter og nådde ikke finalen. Den 12. desember støtte han 20,21 meter med 5 kg kule under det newzealandske Secondary School-mesterskapet i friidrett, og vant denne øvelsen. Resultatet var nasjonal rekord for gutter under 18 år, men denne rekorden ble slått allerede dagen etter av Jacko Gill, da han vant U16-klassen.
Den 18. mars 2010 satte han ny nasjonal juniorrekord med 18,82 meter, med 6 kg kule, men også denne rekorden tok Jacko Gill fra ham, ni dager senere. Han deltok senere på året i junior-VM i friidrett 2010 i Moncton i Canada, men greide bare 17,92 meter i kvalifiseingsrunden, som var 16. beste resultat, og nådde ikke finalen. Gill vant dette mesterskapet kun 15 år gammel, og ble med det den yngste juniorverdensmesteren noen sinne.I 2012 vant han sin første nasjonale tittel i seniorklassen, da han ble newzealandsk mester i kulestøt. Året etter ble han newzealandsk mester både i kulestøt og diskos. Han satte ny nasjonal seniorrekord med 20,61 i desember 2013, en rekord han selv forbedret til 21,16 meter 22. mars 2014 i Melbourne.VM i friidrett innendørs 2014 var hans første internasjonale mesterskap som senior, og hans første mesterskap innendørs. Her satte han nasjonal rekord i kvalifiseringsrunden, med 20,41 meter, og i finalen kastet han 21,26 meter og kom på tredjeplass bak Ryan Whiting fra USA og David Storl fra Tyskland. Walsh' lengde var ny områderekord innendørs for Oseania, den forrige rekorden hadde Scott Martin på 20,83 fra 2008. Senere i 2014 forbedret han sin personlige rekord og newzealandske rekord til 21,23 meter under Diamond League-stevnet i Glasgow 11. juli. Han forbedret rekorden ytterligere til 21,24 meter i kvalifiseringsrunden i Samveldelekene 2014, dette var også mesterskapsrekord for Samveldelekene. Han kom på annenplass i finalen med 21,19 meter, bak jamaicanske O'Dayne Richards, som kastet 21,61 meter.Han ble igjen newzealandsk mester i kulestøt i 2015 den 8. mars, før han satte ny områderekord for Oseania med 21,37 meter i Melbourne Track Classic den 21. mars. Han deltok i VM i friidrett 2015 i Beijing, der han endte på fjerdeplass i finalen med 21,58 meter. Dette var også ny oseaniarekord, nasjonal rekord og personlig rekord.
Under VM i friidrett innendørs i Portland 2016 vant han gull med ett kast på 21,78 m, under denne konkurransen satte han tre ganger både ny nasjonal og oseaniarekord.


== Referanser ==


== Eksterne lenker ==
(de) Tomas Walsh – Munzinger Sportsarchiv 
(en) Tomas Walsh – Olympics.com 
(en) Tomas Walsh – Olympic.org 
(en) Tomas Walsh – Olympedia 
(en) Tomas Walsh – Sports-Reference (OL-resultater – arkivert) 
(en) Tomas Walsh – New Zealands olympiske komité 
(en) Tomas Walsh – Commonwealth Games Federation 
(en) Tomas Walsh – World Athletics 
(en) Tomas Walsh – Diamond League 
(en) Tomas Walsh – Track and Field Statistics 
(en) Profil hos All-athletics.com Arkivert 30. mai 2016 hos Wayback Machine.
(en) Profil hos Athletics New Zealand Arkivert 23. september 2015 hos Wayback Machine.